聞克齋舅氏除江東提舉以此寄賀
作者：趙蕃
朝代：宋

paragraphs: 春風桃李花，開落幾許時。
諒彼松柏質，動有千歲期。
舅氏早負名，不作窈窕姿。
冰霜飽摧剝，未覺明堂遲。
小休朱兩轓，四牡已載馳。
歛散有常度，刺舉由我施。
過家得上冢，偃薄寧久爲。
又意漢廷上，鼓舞須厥辭。
文章豈憎命，窮人詎因時。
賤子盍自勉，毋庸罪毛錐。